อาคเนย์แย้มลุยซื้อประกันในตลาดพรึ่บ
อาคเนย์ เผยมีบริษัทประกันภัยหลายแห่งที่มีศักยภาพน่าสนใจ
23 ก.พ. 2555

อาคเนย์ เผยมีบริษัทประกันภัยหลายแห่งที่มีศักยภาพน่าสนใจซื้อ 
นายโชติพัฒน์ พีชานนท์ ประธานกรรมการบริหาร อาคเนย์ กลุ่มธุรกิจประกันและการเงิน เปิดเผยว่า จากการวิเคราะห์ของทีมยุทธศาสตร์บริษัทพบว่า ยังมีธุรกิจประกันภัยอีกหลายแห่งที่มีศักยภาพสูง ไม่เฉพาะธุรกิจประกันชีวิตของเครือธนชาตเท่านั้น และขณะนี้บริษัทยังไม่ได้มีการเจรจาเข้าซื้อธุรกิจประกันชีวิตกับบริษัทใดๆ รวมถึงเครือธนชาตด้วย 
ทั้งนี้ บริษัทมีความสนใจที่จะเข้าซื้อกิจการที่มีศักยภาพ เนื่องจากเป็นยุทธศาสตร์การเติบโตอย่างก้าวกระโดด ช่วยเสริมความแข็งแกร่ง และทำให้อาคเนย์ดำเนินธุรกิจได้หลากหลายช่องทาง ทั้งช่องทางตัวแทน ช่องทางองค์กรหรือสถาบัน และช่องทางแบงก์แอสชัวรันส์ ซึ่งจะสอดคล้องกับนโยบายการตลาด และเตรียมพร้อมรองรับกับสถานการณ์การแข่งขันที่รุนแรงจากการเปิดเสรีทางการค้าอาเซียน หรือ AFTA จะต้องเป็นกลุ่มบริษัทที่มีขนาดใหญ่ขึ้น และมีความเข้มแข็งมากขึ้น
ขณะที่กลุ่มธนชาตชี้แจงว่าทางกลุ่มธนชาตยังไม่เคยเจรจาเรื่องซื้อขายธุรกิจประกันชีวิตกับกลุ่มอาคเนย์และกลุ่มอื่นๆ
อย่างไรก็ตาม แหล่งข่าวจากกลุ่มอาคเนย์ เปิดเผยว่า จะเจรจาตกลงซื้อขายบริษัทประกันชีวิตให้ได้ข้อสรุปภายในครึ่งปีแรก